Не такім простым аказаўся наступны конкурс “Прыродная аптэка”. “Злавіць” пах карыснай травы з беларускай хатняй аптэкі, а пасля скласці верш з яе назвай – і ўсё гэта за тры хвіліны! Нюхалі, мацалі мяшэчкі нашы ўдзельнікі, а зазірнуць хоць вокам ну ніяк не дазвалялася, нават самым маленькім. Як вынік, тры сям’і памылкова ўнюхалі ў мяшэчку самую вядомую мяту. А вось гаспадыня сям’і Паўлоўскіх, Кацярына, відаць, часта ў лячэнні аддае перавагу травам. Падумаць толькі, пазнала жанчына ў мяшэчку багун! Ды яшчэ дакладна расказала аб яго лячэбных уласцівасцях і верш выдатна прачытала. Добра адбіўся на сям’і Войцік вопыт удзелу ў праекце “Уладар сяла” (гэта ўжо другая спроба сям’і “ўзяць” п’едэстал конкурсу) пазналі палын сем насоў Войцікаў і верш склалі хутка.